Ο υπουργός Αγροτικής Ανάπτυξης Μάκης Βορίδης τάχθηκε υπέρ της στάσης που τήρησε η αστυνομία, κατά τα επεισόδια με φοιτητές έξω από το Οικονομικό Πανεπιστήμιο Αθηνών (ΑΣΟΕΕ).

Μιλώντας στην τηλεόραση του ΣΚΑΪ, ο υπουργός σχολίασε χαρακτηριστικά «η επιβολή του νόμου θα ευχόμασταν παντού στον κόσμο, αν είναι δυνατό, να γίνεται με προσφορά τριαντάφυλλων. Δεν έχει καταστεί αυτό δυνατό. Η επιβολή του νόμου εμπεριέχει, σε αυτούς που δεν συμμορφώνονται, στοιχεία αναγκαστικότητας – το λέω γλυκά».

«Το ξύλο είναι στοιχείο αναγκαστικότητας;» τον ρώτησε στο σημείο αυτό η συμπαρουσιάστρια της εκπομπής ΣΗΜΕΡΑ, Μαρία Αναστασοπούλου για να πάρει αμέσως την απάντηση από τον Μάκη Βορίδη: «Είναι στοιχείο αναγκαστικότητας». «Η άσκηση νόμιμης βίας - ελπίζω ότι δεν σας σοκάρω με αυτό που σας λέω - είναι αυτό που κάνει η αστυνομία προκειμένου να εφαρμόσει τον νόμο».

Κλείνοντας ο υπουργός κατηγόρησε και τον ΣΥΡΙΖΑ για τη στάση που τήρησε αναφορικά με την επιχείρηση της αστυνομίας μέσα στο Οικονομικό Πανεπιστήμιο. Κατά τον ίδιο, η άποψη που φαίνεται να διατυπώνει η Κουμουνδούρου είναι πως «αν δεν βρεις καλάσνικοφ, το να βρίσκεις μέσα στο πανεπιστήμιο μπουκάλια για μολότοφ, στυλιάρια για να τα παίρνουνε και να δέρνουν τους φοιτητές ή καθηγητές ή όποιον δεν τους αρέσει, και κράνη προκειμένου να μην τους αναγνωρίζει κανείς, στην αντίληψη ΣΥΡΙΖΑ αυτό δεν δημιουργεί πρόβλημα».

Γεροβασίλη: Η ΝΔ απαξιώνει το δημόσιο πανεπιστήμιο

«Η ΝΔ επιχειρεί να εμφανίσει τα πανεπιστήμια σαν κέντρα ανομίας και τους φοιτητές σαν μπαχαλάκηδες. Με τον τρόπο αυτό απαξιώνει το δημόσιο πανεπιστήμιο και τους φοιτητές» δήλωσε η Όλγα Γεροβασίλη και τόνισε ότι ο ΣΥΡΙΖΑ με αυτήν την τακτική δε θα συμφωνήσει ποτέ.

Μιλώντας στον ΑΝΤ1, η κοινοβουλευτική εκπρόσωπος του κόμματος αναρωτήθηκε:«Η ΑΣΟΕΕ έκλεισε με απόφαση των πρυτανικών αρχών για μία εβδομάδα και 200 φοιτητές πήγαν και διεκδίκησαν το ανοιχτό πανεπιστήμιο. Ότι έσπασε ένα λουκέτο σημαίνει ότι συλλαμβάνουμε 200 φοιτητές;».